Diari Oficial de la Generalitat Valenciana


Sumari del DOGV 4700, del 26-02-2004 (2004/1302)

RESOLUCIÓ de 26 de gener de 2004, de la directora general de Justícia, per la qual es disposa l'obertura del període d'informació pública sobre la creació del Col·legi Oficial d'Enginyers Tècnics en Informàtica, de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4700

Data del DOGV
:   26-02-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/1302


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 26 de gener de 2004, de la directora general de Justícia, per la qual es disposa l'obertura del període d'informació pública sobre la creació del Col·legi Oficial d'Enginyers Tècnics en Informàtica, de la Comunitat Valenciana. [2004/1302]
  
La Constitució espanyola, en el seu article 149.1.18, reserva a l'Estat la competència sobre les bases del Règim Jurídic de les Administracions Públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria, dictada per l'Estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny; la Llei 7/1997 i el Reial Decret 6/2000, de 23 de jun
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, conferix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
En ús d'estes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals, amb àmbit d'actuació a la Comunitat Valenciana, sense perjudici de l'àmbit territorial dels ja existents, es farà mitjançant Llei de la Generalitat, prèvia audiència dels col·legis professionals existents que puguen estar afectats.
  
Després de la promulgació de la citada Llei 6/1997, de 4 de desembre, l'Associació de Doctors, Llicenciats i Enginyers en Informàtica, mitjançant reunió de la seua Junta Directiva, ratificada per la seua Assemblea General, va acordar iniciar els tràmits oportuns per a la creació del Col·legi Oficial d'Enginyers Tècnics en Informàtica de la Comunitat Valenciana i, en este sentit, es va formalitzar, davant dels òrgans competents de la Generalitat Valenciana, la corresponent sol·licitud de creació de dit col·legi com a corporació de dret públic, amb personalitat jurídica pròpia, i plena capacitat per al compliment dels seus fins, i el seu àmbit territorial és la Comunitat Valenciana.
  
La creació del Col·legi Oficial d'Enginyers Tècnics en Informàtica de la Comunitat Valenciana, des del punt de vista de l'interés públic, té com a objectius dotar un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió, que comporta la necessitat d'establir uns criteris deontològics, especialment quant a aquelles actuacions que puguen envair drets protegibles dels ciutadans, en concret quant al que preveu l'article 18 de la Constitució espanyola, que disposa limitar l'ús de la informàtica per a garantir l'honor i la intimitat personal i familiar dels ciutadans, i el ple exercici dels seus drets.
  
La disciplina acadèmica d'informàtica va nàixer el 1969, amb la creació de l'Institut d'Informàtica, mitjançant el Decret 554, de 29 de març de 1969. Posteriorment, els estudis d'informàtica van obtindre l'oficialitat de la seua docència de caràcter universitari, mitjançant el Decret 327/1976, de 26 de febrer, que creava les facultats d'Informàtica, i establia per als que cursaren estudis en estos centres el títol de llicenciat en informàtica o doctor en informàtica, i s'habilitava també una via d'adquisició de coneixements acadèmics bàsics a través de la formació professional.
  
El Reial Decret 1.459/1990, de 26 d'octubre, establix el títol universitari d'enginyer en informàtica i les directrius generals pròpies dels plans d'estudis conduents a la seua obtenció, d'acord amb les pautes marcades pel Reial Decret 1497/1987, de 27 de novembre, pel qual s'establixen directrius generals comuns dels plans d'estudis dels títols universitaris de caràcter oficial (que deroga l'anterior Decret de 26 de febrer de 1976, que regulava els estudis d'informàtica), i consolida amb ells el nivell cada vegada més tècnic i rigorós, en concordança amb les estructures vigents a la Unió Europea.
  
El Reial Decret 1620/1982, de 18 de juny, crea a València una Escola Universitària d'Informàtica i l'autoritza perquè organitze les ensenyances conduents a l'obtenció del títol de diplomat en informàtica, i el seu pla d'estudis es va aprovar per Orde de 19 de juliol de 1984, del Ministeri d'Educació i Ciència. Finalment, el 1990, amb motiu de l'aplicació de la Llei de Reforma Universitària, es va canviar la denominació del títol universitari que s'obtenia en finalitzar els estudis de primer cicle de carrera universitària pels títols d'enginyer tècnic en informàtica de gestió i d'enginyer tècnic en informàtica de sistemes.
  
Per tot allò que s'ha exposat, en ús de les competències atribuïdes pel Decret 113/2003, de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini de 30 dies, la petició de creació del Col·legi Oficial d'Enginyers Tècnics en Informàtica de la Comunitat Valenciana, per tal que els titulars de drets o interessos legítims, individuals o col·lectius, afectats per la creació del citat Col·legi, formulen les al·legacions que estimen pertinents.
  
Segon
  
Les al·legacions a què es fa referència en l'apartat anterior, es presentaran al Registre General d'esta conselleria, siti al carrer de l'Historiador Chabàs, núm. 2 de València 46737, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.